**** Näib, et kuumalaine on blogikirjanikele uimastvalt mõjunud. Kohe mitte ei tule värskeid Ruhnu uudiseid kustutamaks 10-neid kordi päevas blogisse klikijate janu, et mis ometi toimub siin, armastatud Ruhnu saarel. Vaikus eetris on aga kindel märk: midagi seal vungib ja täie pasaga. Esiteks on kala muidugi jälle liikvel, teiseks polnud Kadril ei päeval ega öösel oma endiste kolleegide, Viimsi kooli õpetajate,  külaskäigu kõrvalt aega nupukesi treida. Ariinil on kah omi tegemisi ja minul on sadamahooaeg tempokalt alanud.  Sündmusi siis hästi nobedalt:  ¤ Kristjan ehitas nädalaga maja, isegi sauna saaks täna juba minna. Tõsi küll on, et päris ehitajad hoopis Saaremaa mehed. Nagu Kristjan sõnas: need mehed on immuunsed Roomassaare ja Ruhnu vahel asetseva hullusemeridiaani suhtes, teevad tööd nagu Taanis ja ei lase end miskist segada.  ¤ Pärnu kaudu saabus saarele pool laevatäit aktiivseid noori, kes  püüavad suve käima mängida. Bändid kaasas ja puha. On nabatantsu ja breiki, jututube ja ühisköök.  ¤ Luisel ja Märdil uued kokatädid, sadamakohvik lõpusirgel ja tuhat muud tegemist.  ¤ Tuulbergi "Elisabeth II" jõudis kodusadamasse.  ¤ Karla ja kalad on koos nagu meri ja kallas.  ¤ Puukonkurss päädib pühapäeval üritusega "Puuvisioon Ruhnu 2007"  ¤ Valgi mehed jõudsid pärale, vist saevad tee pealt ka puu ära.  ¤ Vitaalil homme 50-s juubel. Koloriitne kuju. Tervitage teda  kindlasti.  Lapin siia üles need pildid, mis olemas. Ülejäänud kas tulevad või ei, ma ei tea.    *Priit